Pjotr Nyikolajevics Vrangel 1878. augusztus 27-én született Novoalekszandrovszkban, egy svéd eredetű balti család gyermekeként. Tanulmányai befejezése után közkatonaként belépett egy lovasezredbe, majd frontszolgálatot látott el az orosz–japán háború során egy bajkálontúli kozák egységben. 1910-ben elvégezte a vezérkari akadémiát és az első világháború során egy lovas hadtest vezetésével bízták meg. Az 1917-es eseményekben nem játszott jelentős szerepet, de az októberi forradalmat követően a krími térségbe távozott, ahol a helyi bolsevikok letartóztatták és majdnem kivégezték.